《与仲安别后奉寄》
宋代·吕本中

出门送君时，一步再徘徊。虽云非远别，念与始谋乖。

欲求连墙非，故作千里来。君今不我待，欲跨洪沟回。

我独滞一方，后会良未谐。冬初风浪息，蛟龙深蛰雷。

其如中原盗，所至尚扬埃。子行莫夷犹，恐致狼虎猜。

胡人更远适，畏死投烟霾。皇天久助顺，似不及吾侪。

独以智力免，宁有此理哉。因书寄苦语，亦以谢不才。

新春好天色，指望妖氛开。即当候归艎，取酒寻尊罍。

欣然得一笑，便足禳千灾。豫章百里远，可以慰客怀。

须君起我病，同上徐孺台。

作者简介：吕本中（1084- 1145），字非仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。